# ג'ורג' קיוקור

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

ג'ורג' קיוקור (George Cukor),‏ (7 ביולי 1899 - 24 בינואר 1983), במאי אמריקני, זוכה פרס האוסקר על "גברתי הנאווה".

## [עריכה] תחילת הדרך

קיוקור נולד בעיר ניו יורק לזוג מהגרים יהודים מהונגריה. בהיותו נער הוקסם מן התיאטרון ונהג לראות הצגות רבות. בתום לימודיו התיכוניים החל להכנס לעולם התיאטרון. הוא השיג עבוד כעוזר של מנהל במה בלהקת תיאטרון בשיקאגו. אחרי שצבר שלוש שנות ניסיון ייסד להקת תיאטרון משלו, במדינת ניו יורק (1920), שם שהה שבע שנים. לאחר מכן שב לברודווי, שם עבר כבמאי. כשהוליווד החלה לגייס כשרונות מברודווי לסרטים בעלי פסקול, קיוקור נענה לקריאתם ועבר להוליווד בשנת 1929. עבודתו הראשונה שם היתה כמנהל דיאלוגים באולפני פרמאונט, בין השאר בסרט המלחמה "במערב אין כל חדש". משם הוא שימש כבמאי שותף בשלושה סרטים, בטרם ביים את סרטו הראשון, "Tarnished Lady". הוא עזב את פרמאונט לאחר חילוקי דיעות מקצועיים, אשר גרמו לפיטוריו.

## [עריכה] במאי של נשים

מכאן הוא הלך לעבוד עם דייוויד או. סלזניק באולפני "RKO Pictures" ומשם הקריירה שלו החלה לפרוח, כשביים שורה של סרטים מרשימים ומצליחים כמו "הוליווד באיזה מחיר?", שהיתה הגרסה הראשונה ל"כוכב נולד", שקיוקור עתיד לביים, "הטובים מאיתנו", על פי המחזה המצליח של סומרסט מוהם, "ארוחת ערב בשמונה", "נשים קטנות" על פי הרומן הנודע של לואיזה מיי אלקוט, "שיר ערש", "סילביה סקרלט" ו"רומיאו וג'ולייט". בנוסף ביים עוד שני עיבודים קולנועיים לסופרים בני המאה ה-19: "דיוויד קופרפילד" של צ'ארלס דיקנס ו"הגברת עם הקמליות" של אלכסנדר דיומא הבן. בהמשך המשיך לביים סרטים בעלי אוריינטציה נשית, דבר שקנה לו שם של במאי של נשים. קיוקור התרעם מן הגדרה זו, אולם לא שינה את עורו, והמשיך לביים קומדיות קלילות מפס הייצור של הוליווד שבהם מוצגות נשים חזקות ואסרטיביות. כדוגמת: "חופשה", הנשים" ו"סיפור פילדלפיה" שהביא לו מועמדות לפרס האוסקר על הבימוי. קיוקור אהב לעבוד במיוחד עם קתרין הפבורן. הם שיתפו פעולה יחד בעשרה סרטים במשך 47 שנים, כשהבולטים שבהם, לצד "סיפור פילדלפיה", היו הסרטים בהם הפבורן שיחקה לצד חברה לחיים, ספנסר טרייסי: ב"שומר הלהבה", "צלע האדם" ו"פאט ומייק".

## [עריכה] "חלף עם הרוח"

לאור הצלחות סרטיו והעיסוק שלו בנשים, המפיק סלזניק שכר את קיוקור ב- 1937, לביים את הגרסה הקולנועית לספרה של מרגרט מיצ'ל, "חלף עם הרוח", אשר רוב דמויותיו הן נשים. קיוקור עמל במשך שנתיים על ההכנות לצילומי הסרט, הנחשב בזמנו להפקה גרנדיוזית, ובין השאר גם בהדרכת שני השחקניות הראשיות של הסרט: ויוויאן לי ואוליביה דה האבילנד. סלזניק, שלא היה מרוצה מגישתו האומנותית העצמאית של קיוקור, פיטר אותו פחות משלושה שבועות לאחר תחילת הצילומים, והוא הוחלף בויקטור פלמינג, אולם המשיך להדריך את לי ודה האבילנד מחוץ לסט הצילומים. בתוצאה המוגמרת מופיעים 17 דקות בבימויו של קיוקור בפתיחת הסרט (מתוך 33 דקות שהספיק לצלם טרם פיטורו). כשהסרט יצא לאקרנים, שמו של קיוקור נשמט מן כותרות הפתיחה, וכל הקרדיט על הבימוי הלך לפלמינג.

## [עריכה] מסרטיו המאוחרים

ב-1964, לאחר שורה ארוכה של קומדיות נוסחתיות, ביים קיוקןר את סרטו הידוע מכל - "גברתי הנאווה", עיבוד קולנועי למחזה המצליח של ג'ורג' ברנרד שו על במות ברודווי. הסרט זכה בשמונה פרסי אוסקר, כולל פרס הבימוי, בו זכה קיוקור, לאחר ארבעה מועמדויות קודמים לפרס ("נשים קטנות", "סיפור פילדלפיה", "חיים כפולים" ו"רק אתמול נולדה").

ב- 1972 ביים סרט טלוויזיה בשם " Love Among the Ruins" שהשתתפות שניים מגדולי השחקנים: קתרין הפבורן ולורנס אוליבייה. סרט זה זכה בשישה פרסי "אמי", ובניהם פרס הבימוי לקיוקור ולשני שחקניו הראשיים.
בין סרטיו המאוחרים נמנים "דו"ח צ'פמן" עם שלי וינטרס וג'יין פונדה, "חיים משלה", "זה צריך לקרות לך", "מפגש בוואני", קומדיה מוזיקלית בשם "הבה נתאהב" בו מככבת מרלין מונרו, "ג'סטין", דרמה שעסקה במלחמת העולם השנייה ו"מסעותי עם דודתי", על פי ספרו של גרהם גרין. סרטו האחרון היה הדרמה "עשירים ומפורסמים" (1981), שהיה סרט הבכורה של השחקנית מג ראיין.

## [עריכה] פרסי אוסקר

המוניטין של קיוקור כבמאי של שחקנים הצדיק את עצמו כשכמה וכמה משחקניו זכו בפרס האוסקר:

- ג'יימס סטיוארט - שחקן ראשי - "סיפור פילדלפיה"
- אינגריד ברגמן - שחקנית ראשית - "גזלייט"
- רונלד קולמן - שחקן ראשי - "חיים כפולים"
- ג'ודי הולידיי - שחקנית ראשית - "רק אתמול נולדה"
- רקס האריסון - שחקן ראשי - "גברתי הנאווה"

21 שחקנים מסרטיו של קיוקור קיבלו מועמדות לפרס האוסקר, מתוך 71 מועמדויות שקיבלו סך כל סרטיו.
סרטים בבימויו של קיוקור שקיבלו מועמדות לסרט הטוב ביותר - שמונה:

- "שעה איתך" - 1932
- "נשים קטנות" - 1933
- "דיוויד קופרפילד" - 1935
- "רומיאו וג'ולייט" - 1936
- "סיפור פילדלפיה" - 1940
- "גזלייט" - 1944
- "רק אתמול נולדה" - 1950
- "גברתי הנאווה" - 1964

הקודם: 1963 - טוני ריצ'רדסון ("טום ג'ונס") | זוכה פרס אוסקר לבמאי הטוב ביותר לשנת 1964 - ג'ורג' קיוקור ("גברתי הנאווה") | הבא: 1965 - רוברט וייז ("צלילי המוסיקה")

## [עריכה] קישורים חיצוניים

- ג'ורג' קיוקור, במסד הנתונים הקולנועיים IMDb (באנגלית)

מקור: http://he.wikipedia.org../../../%D7%92/27/%D7%95/%D7%92%27%D7%95%D7%A8%D7%92%27_%D7%A7%D7%99%D7%95%D7%A7%D7%95%D7%A8.html

קטגוריות: במאי קולנוע | במאי קולנוע אמריקאים | זוכי אוסקר: במאים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Dansk
- Deutsch
- Español
- Euskara
- Français
- Italiano
- Magyar
- 日本語
- Norsk (bokmål)
- Polski
- Português
- Slovenčina
- Svenska